Meeste SA'ners ná Egipte-ontploffing terug huis toe | Maroela Media
Die toerbus ná die ontploffing. (Foto: Twitter)
Drie Suid-Afrikaanse toeriste wat Sondag in 'n bomontploffing in Egipte beseer is, word steeds daar in die hospitaal behandel.
Altesame 25 ander Suid-Afrikaners het reeds teruggekeer huis toe, het die departement van internasionale betrekkinge en samewerking gesê.
Minstens 16 mense is beseer toe 'n bom Sondag naby die heining van 'n museum naby die Giza-piramides afgegaan het. Die ploftoestel wat die toerbus geteiken het, het ook 'n motor agter die bus beskadig.
Die departement het gesê hy bly in verbinding met alle betrokkenes en die Suid-Afrikaners wat deur die voorval geraak is.
Die minister van internasionale betrekkinge, Lindiwe Sisulu, het die beseerdes spoedige beterskap toegewens. Sy het ook Suid-Afrika se ambassadeur in Egipte, Vusi Mavimbela, opdrag gegee om die Suid-Afrikaners wat in Egipte agterbly alle nodige bystand te gee.
Mavimbela en ander Suid-Afrikaanse amptenare in Egipte is ook in kontak met die Egiptiese owerhede oor die voorval.
Gister se aanval op die pad na die Grand Egyptian Museum, waaraan bouwerk steeds gedoen word, is die tweede aanval op 'n bus met toeriste in dié gebied. In Desember verlede jaar is drie Viëtnamese en hul plaaslike toergids dood toe 'n bom langs die pad digby hulle bus ontplof het.
Niemand het nog verantwoordelikheid vir gister se bomaanval aanvaar nie. Militante Islamitiese groepe met bande met die terreurgroepe Islamitiese Staat en Al Kaïda, is egter besig met gevegte in die Sinaï-skiereiland, waar hulle Egiptiese veiligheidsmagte én burgerlikes teiken.
Aanvalle word ook op die vasteland geloods, met Koptiese Christene wat die swaarste getref is nadat hul kerke gebombardeer is.
IS wag net om te hoor of 'n ander groep nie verantwoordelikheid aanvaar nie, dan sal hulle dit doen.
Stop isis ✋
Die sekuriteits situasie in die Midde Ooste is nie huidiglik juis toeriste vriendelik nie. Sal maar weg bly vir nou.